b'\n_START_ARTICLE_\nRetten i Lyngby\n_START_PARAGRAPH_\nRetten i Lyngby er en byret i Kongens Lyngby._NEWLINE_Retskredsen for retten d\xc3\xa6kker kommunerne Fures\xc3\xb8, Gentofte, Lyngby-Taarb\xc3\xa6k og Rudersdal, og har dermed en befolkningstal p\xc3\xa5 216.000. Retspr\xc3\xa6sident er Flemming Sch\xc3\xb8nnemann. Derudover er 10 dommere tilknyttet._NEWLINE_Retten har til huse i en kontorbygning p\xc3\xa5 Lyngby Hovedgade nummer 96 t\xc3\xa6t ved Lyngby Station. Den flyttede til denne lokalitet i begyndelsen af november 2008. F\xc3\xb8r flytningen havde retten lokaler i Sorgenfri t\xc3\xa6t ved politistationen ved Sorgenfri Station og efter retskredsreformen ogs\xc3\xa5 i Hellerup, da Gentofte retskreds blev lagt sammen med Lyngby retskreds, hvorfor Gentofte Rets retsbygning blev overtaget af Retten i Lyngby._NEWLINE_Efter retskredsreformen flyttede retten sammen i de nuv\xc3\xa6rende lokaler p\xc3\xa5 Lyngby Hovedgade, hvor Retten nu r\xc3\xa5der over ca. 5.500 kvadratmeter, der muligg\xc3\xb8r gennemf\xc3\xb8relse af n\xc3\xa6vningesager, som kr\xc3\xa6ver ekstra plads._NEWLINE_Retten i Lyngby skiller sig ud fra resten af landets byretter ved at have en forholdvis stor andel af sager med betydelig \xc3\xb8konomisk v\xc3\xa6rdi. Det g\xc3\xa6lder civile sager, fogedsager, d\xc3\xb8dsboskiftesager og i nogen grad straffesager. Blandt s\xc3\xa5danne sager med st\xc3\xb8rre medied\xc3\xa6kke har v\xc3\xa6ret sagerne mod Stein Bagger (2008\xe2\x80\x932009), Erik Skov Pedersen (2011) og Steen Gude (2012). Af sager, der ikke har handlet om \xc3\xb8konomisk kriminalitet, kan n\xc3\xa6vnes sagen mod S\xc3\xb8ren Kam i 2004, og sagen om udleveringen af og erstatning til Camilla Broe. I slutningen af 2017 var retten ramme for en us\xc3\xa6dvanlig sag hvor anklagen l\xc3\xb8d p\xc3\xa5 bestilling af lejemord via "det m\xc3\xb8rke internet" og betaling med Bitcoin._NEWLINE_Som andre retter har Retten i Lyngby oplevet at skulle have beskyttelse af politi med skudsikre veste og maskinpistoler. Ved en banderetssag i 2009 anholdt politiet fire m\xc3\xa6nd ved retten efter fund af v\xc3\xa5ben og narko i deres bil._NEWLINE_I 2012 blev Retten i Lyngbys lokaler anvendt af Skattesagskommissionen._NEWLINE_Retten i Lyngby udleverede ved en fejl retsdokumenter til en avis i forbindelse med sagen om svindel med udbytteskat. I 2016 udgav en falsk hjemmeside sig for at v\xc3\xa6re Retten i Lyngby ved misbrug af rettens navn og logo. Sagen f\xc3\xb8rte til en politianmeldelse._NEWLINE_Tidligere rigspolitichef Torsten Hesselbjerg har v\xc3\xa6ret dommer ved retten.'